section_heading: Opis
paragraph_text: Nastajala u razdoblju od 2000. pr. Kr. do 1300. pr. Kr. Arheološki lokalitet Kraljeva ograda prostire se na padinama brda Bovan na ulazu u Labinsku dragu koja predstavlja prirodni komunikacijski pravac između obale i zaleđa. Brončanodobno naselje se prostire padinom brda u smjeru jugozapad-sjeveroistok. Riječ je o arheološkom sklopu kojeg sačinjavaju ostaci ogradnih zidova, podzida i terasa. Manjim probnim arheološkim istraživanjem 2014. godine na lokalitetu je utvrđen brončanodobni naseobinski kulturni sloj. Prema pokretnim arheološkim nalazima lokalitet se može datirati u rano i srednje brončano doba. Riječ je o jedinstvenom prapovijesnom nalazištu koje uz gradinu Biranj na Kozjaku predstavlja najranije brončanodobne naseobine na priobalnom području Kaštela i Trogira.